Taalbeleid by US: ‘Rektor volg nie reëls nie’Prof. Wim de Villiers. Argieffoto AfriForum Jeug het Sondag beweer dat die organisasie glo ’n patroon by prof. Wim de Villiers, rektor en visekanselier van Universiteit Stellenbosch (US), begin waarneem waardeur hy amptelike prosesse keer op keer probeer omseil. “Die jongste daad wat dié waarneming bevestig, is sy besluit om Engels as enigste kommunikasietaal aan die universiteit in te stel,” het Morné Mostert, AfriForum Jeug se nasionale verteenwoordiger, in ŉ verklaring gesê. “Dit is nie die eerste geval waar prof. De Villiers besluite neem sonder om universiteitsregulasies in ag te neem nie. In Oktober vanjaar moes die universiteit die ganse aanstellingsproses van die studentedekaan van nuuts begin omdat daar ongerymdhede betrokke was. Dié week het ons gesien hoe hy eensydig ’n besluit neem sonder dat dit voor die universiteitsraad gedien het. Sommige raadslede het eers via die media daarvan te hore gekom. Dit is duidelik dat hy ŉ politieke agenda volg sonder om die reëls en regulasies van die universiteit te volg.” Mostert het gesê prof. De Villiers het boonop in ŉ media-onderhoud gemeld dat hy met AfriForum oor die aangeleentheid beraadslaag het. “Dit is totaal onwaar. Daar is in géén stadium hieroor met ons oorleg gepleeg nie; trouens, hy het ons doelbewus daarvan probeer uitsluit. Ons sal egter verseker dat ons stem óók gehoor word,” het hy gesê. Hy het gesê AfriForum Maties sal ’n versoek aan prof. De Villiers rig om ŉ vergadering te hou waar die Afrikaanse studente ook insette oor die US-taalbeleidkwessie sal kan lewer. Lees meer oor: Open Stellenbosch, Universiteit Stellenbosch